167/2020

Útdráttur

Staðfestur var úrskurður héraðsdóms um að hafna kröfu P um forgang við gjaldþrotaskipti samkvæmt 112. gr. laga nr. 21/1991.

Úrskurður Landsréttar

Landsréttardómararnir A-kk-nf E. J-kk-nf, E-kk-nf J-kk-nf og R-kvk-nf H-kvk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 13. mars 2020, sem barst réttinum 17. sama mánaðar. Greinargerð varnaraðila barst réttinum 1. apríl 2020. Kærður er úrskurður Héraðsdóms Reykjavíkur 28. febrúar 2020 í málinu nr. X10/2019 þar sem hafnað var kröfu sóknaraðila um að viðurkenna kröfu hans við slit varnaraðila. Kæruheimild er í 1. mgr. 179. gr. laga nr. 21/1991 um gjaldþrotaskipti o.fl.

2 Sóknaraðili krefst þess að hinum kærða úrskurði verð hrundið og honum breytt á þá leið að krafa hans í þrotabú varnaraðila að fjárhæð 14.745.780 krónur verði samþykkt sem forgangskrafa í búið í samræmi við 112. gr. laga nr. 21/1991. Þá krefst hann málskostnaðar í héraði og fyrir Landsrétti.

3 Varnaraðili krefst aðallega staðfestingar hins kærða úrskurðar en til vara að kröfur sóknaraðila verði lækkaðar. Þá krefst hann kærumálskostnaðar.

Niðurstaða

4 Eins og rakið er í hinum kærða úrskurði gerði sóknaraðili ráðningarsamning 8. nóvember 2007 við flugfélagið JezX ehf., síðar Primera Air ehf. Sóknaraðili, sem er verkfræðingur að mennt, starfaði í rekstrardeild félagsins sem annaðist flugrekstur þess. Frá og með 1. janúar 2010 var flugrekstur félagsins færður til dótturfélaga þess í Lettlandi og Danmörku. Með tölvubréfi 28. janúar það ár var sóknaraðila tilkynnt um þá breytingu á ráðningarsamningi hans að vinnuveitandi hans yrði frá og með 1. sama mánaðar Primera Air Scandinavia A/S, dótturfélag Primera Air ehf. í Danmörku. Starfsstöð sóknaraðila var eftir sem áður hér á landi og fyrirkomulag launagreiðslna til hans óbreytt að öðru leyti en því að skráður launagreiðandi var útibú Primera Air Scandinavia A/S hér á landi. Þann 31. janúar 2018 gerði sóknaraðili síðan ráðningarsamning við Primera Air Scandinavia A/S. Í samningnum kom fram að sóknaraðili bæri starfsheitið verkfræðistjóri hjá félaginu og heyrði undir tæknistjóra þess, auk þess sem kveðið var á um laun og önnur hlunnindi hans. Eftir þetta fékk hann greidd laun frá Primera Air ehf., sem jafnframt var skráð launagreiðandi á launaseðlum en útibú Primera Air Scandinavia A/S á Íslandi hafði þá verið lagt niður. Eins og fram kemur í hinum kærða úrskurði liggur hins vegar fyrir að Primera Air ehf. krafði dótturfélagið Primera Air Scandinavia A/S jafnharðan um endurgreiðslu launa sóknaraðila.

5 Hinn 3. október 2018 var bú Primera Air ehf. tekið til gjaldþrotaskipta. Bú Primera Air Scandinavia A/S mun hafa verið tekið til gjaldþrotaskipta sama dag og var sóknaraðila sagt upp störfum með bréfi skiptastjóra þess 12. sama mánaðar. Samkvæmt gögnum málsins lýsti sóknaraðili kröfu í ábyrgðasjóð launa í Danmörku en með bréfi sjóðsins 17. desember sama ár var kröfunni hafnað með þeim rökstuðningi að hann hefði hvorki starfað né þegið laun þar í landi. Í kjölfarið lýsti sóknaraðili 7. janúar 2019 kröfu í þrotabú Primera Air ehf. vegna ógreiddra launa í uppsagnarfresti og orlofs sem hann taldi sig eiga hjá félaginu. Var þeirri kröfu hafnað með bréfi skiptastjóra 7. febrúar 2019 og sú afstaða áréttuð með tölvubréfi 1. apríl 2019 með þeim röksemdum að sóknaraðili hefði ekki verið starfsmaður Primera Air ehf. en hann hafi verið með ráðningarsamning við annað félag.

6 Sem að framan greinir urðu breytingar á ráðningarsamningi sóknaraðila og Primera Air ehf. í ársbyrjun 2010 sem höfðu í för með sér að vinnuveitandi hans varð Primera Air Scandinavia A/S og gerði sóknaraðili ráðningarsamning við það félag í janúar 2018. Eftir þessar breytingar var sóknaraðili því ekki lengur starfsmaður Primera Air ehf. Sá háttur sem hafður var á við launagreiðslur til hans síðustu mánuðina breytir engu um þetta enda var sú tilhögun einvörðungu í hagræðis skyni. Samkvæmt því verður ekki fallist á það með sóknaraðila að krafa hans verði felld undir 1. tölulið 1. mgr. 112. gr. laga nr. 21/1991 eða önnur ákvæði þeirrar málsgreinar. Verður hinn kærði úrskurður því staðfestur.

7 Sóknaraðila verður gert að greiða varnaraðila kærumálskostnað svo sem í úrskurðarorði greinir.

Úrskurðarorð:

Hinn kærði úrskurður er staðfestur.

Sóknaraðili, P-kk-nf E-kk-nf, greiði varnaraðila, þrotabúi Primera Air ehf., 350.000 krónur í kærumálskostnað.